OBH 5924/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Kunné dr. Simonyi Anna

Az eljárás megindulása:
R.Gyné budapesti lakos az OBH Panaszirodáján személyesen adta elő, hogy sérelmesnek tartja a társtulajdonosa részére elvi építési engedélyt megadó határozatot helybenhagyó másodfokú építésügyi hatósági döntést, valamint, hogy a társtulajdonos kizárólagos tulajdonában van a lakóház tetőterének meghatározott része.

Alkalmazott jogszabályok:		Az építésügyről szóló, többször módosított 1964. évi
					III. törvény 
					Az építési  és használatbavételi engedélyezési eljárás-
					ról szóló 12/1986 (XII. 30.) ÉVM rendelet

Érintett alkotmányos jog:		Alkotmány  13. §  /1/  bek.  A  Magyar Köztársaság 					biztosítja a tulajdonhoz való jogot.

Megállapított tényállás:
Építtető kérelmére az első fokú építésügyi hatóság megismételt eljárásban elvi építési engedélyt adott a társasház tetőterében tervezett lakás építésére.
A döntést a másodfokú hatóság helybenhagyta, biztosítva a bírósági jogorvoslat igénybevételének lehetőségét.

A vizsgálat megállapításai:
A IV. ker. Polgármesteri Hivatal jegyzője megismételt eljárásban elvi engedélyt adott a társasház tetőterében tervezett lakásra. Az engedély ellen a társasház tulajdonostársai fellebbezést nyújtottak be. A másodfokú építésügyi hatóság megállapította, hogy a megismételt eljárásban építtető csatolta a közmű-nyilatkozatokat, valamint előzetes statikai szakvéleményt, így az elvi engedély megadásának akadálya nem volt.
Mindkét hatóság felhívta a kérelmező figyelmét, hogy az elvi engedély építkezésre nem jogosít, az építési engedély megadására irányuló kérelemhez mellékelni kell a tulajdonostársak hozzájáruló nyilatkozatát. A másodfokú hatóság az elvi építési engedélyt megadó határozatát további kikötésekkel egészítette ki: "lakóépület korábbi statikai állapotára vonatkozó műszaki 
tájékoztató alapján készített statikai szakvéleményt is kell csatolni az építési engedély iránti kérelemhez".

Az elvi építési engedély megadásához az építési jogosultságot (tulajdonostárs hozzájáruló nyilatkozatát) nem kell igazolni a 12/1986 (XII. 30.) ÉVM rendelet 21. § /1/ bekezdése értelmében.

Fentiek alapján megállapítható, hogy panaszos és társai tulajdonhoz fűződő alkotmányos jogát az eljáró hatóságok nem sértették, ezért a panaszt elutasítom.

A panasznak a tulajdonostársak tulajdoni arányára vonatkozó részét az állampolgári jogok országgyűlési biztosáról szóló 1993. évi LIX. törvény 16. § /1/ bekezdése alapján hatáskör hiányában nem vizsgáltam.

Budapest, 1998.

Dr. Polt Péter